1. **DĖL ILGALAIKĖS PASKOLOS ĖMIMO**
	1. 2024 m. kovo 28 d. Nr. T-
	2. Panevėžys

Vadovaudamasi Lietuvos Respublikos vietos savivaldos įstatymo 15 straipsnio 2 dalies
21 punktu, Lietuvos Respublikos biudžeto sandaros įstatymo 17 straipsnio 1 dalies 1 punktu, Lietuvos Respublikos fiskalinės sutarties įgyvendinimo konstitucinio įstatymo 4 straipsnio 6 dalimi, Savivaldybių skolinimosi taisyklių, patvirtintų Lietuvos Respublikos Vyriausybės 2004 m. kovo 26 d. nutarimu Nr. 345 „Dėl Savivaldybių skolinimosi taisyklių patvirtinimo“, 4 punktu ir atsižvelgdama į Panevėžio rajono savivaldybės kontrolės ir audito tarnybos 2024 m. vasario 28 d. išvadą Nr. (3.1)-PA-002 „Dėl Panevėžio rajono savivaldybės galimybės imti ilgalaikę paskolą investiciniam projektui finansuoti“, Panevėžio rajono savivaldybės taryba n u s p r e n d ž i a:

1. Imti iki 462,9 tūkst. (keturių šimtų šešiasdešimt dviejų tūkstančių devynių šimtų) eurų ilgalaikę banko paskolą investiciniam projektui „Nuotekų šalinimo tinklų statyba Linkaučių k., Panevėžio r.“ finansuoti.

2. Paskolos grąžinimą ir palūkanų mokėjimą garantuoti Panevėžio rajono savivaldybės biudžeto lėšomis.

3. Įgalioti Panevėžio rajono savivaldybės merą pasirašyti ilgalaikės paskolos sutartį ir visus reikalingus dokumentus ilgalaikei paskolai gauti.

 Šis sprendimas per vieną mėnesį gali būti skundžiamas Panevėžio rajono savivaldybės tarybai (Vasario 16-osios g. 27, 35185 Panevėžys) Lietuvos Respublikos viešojo administravimo įstatymo nustatyta tvarka arba Lietuvos administracinių ginčų komisijos Panevėžio apygardos skyriui (Respublikos g. 62, 35158 Panevėžys) Lietuvos Respublikos ikiteisminio administracinių ginčų nagrinėjimo tvarkos įstatymo nustatyta tvarka arba Regionų apygardos administracinio teismo Panevėžio rūmams (Respublikos g. 62, 35158 Panevėžys) Lietuvos Respublikos administracinių bylų teisenos įstatymo nustatyta tvarka.

**PANEVĖŽIO RAJONO SAVIVALDYBĖS ADMINISTRACIJOS**

**FINANSŲ SKYRIUS**

Panevėžio rajono savivaldybės tarybai

1. **SAVIVALDYBĖS TARYBOS SPRENDIMO „DĖL ILGALAIKĖS PASKOLOS ĖMIMO“ PROJEKTO AIŠKINAMASIS RAŠTAS**

2024 m. kovo 4 d.

Panevėžys

 **1. Sprendimo projekto tikslai ir uždaviniai**

 Šiuo metu nesant galimybės vykdyti investicinio projekto iš savivaldybės biudžeto pajamų siūloma imti iki 462,9 tūkst. eurų ilgalaikę paskolą, kurios lėšomis bus atsiskaitoma už atliktus darbus ir suteiktas paslaugas. Nuotekų šalinimo tinklų statybos investiciniu projektu siekiama padidinti vandens teikimo ir nuotekų tvarkymo paslaugų prieinamumą ir sistemos efektyvumą Panevėžio rajone.

 **2. Siūlomos teisinio reguliavimo nuostatos ir laukiami rezultatai**

Lietuvos Respublikos vietos savivaldos įstatymo 15 straipsnio 2 dalies 21 punktu nustatyta, kad savivaldybės tarybos kompetencija – priimti sprendimus dėl ilgalaikių paskolų ėmimo.

 Lietuvos Respublikos biudžeto sandaros įstatymo 17 straipsnio 1 dalies 1 punktas numato galimybę imti ilgalaikes paskolas iš vidaus kreditorių arba užsienio kreditorių investicijų projektams finansuoti ir ankstesniems skoliniams įsipareigojimams vykdyti.

 Vadovaujantis Lietuvos Respublikos fiskalinės sutarties įgyvendinimo konstituciniu įstatymu, Savivaldybės skolos limitas yra 60 proc. nuo valstybės biudžeto ir savivaldybių biudžetų finansinių rodiklių patvirtinimo įstatyme nurodytų tiems metams prognozuojamų savivaldybės biudžeto pajamų iš gyventojų pajamų mokesčio ir paskutinių pasibaigusių metų savivaldybės biudžeto gautų pajamų, išskyrus iš gyventojų pajamų mokesčio gautas pajamas, valstybės biudžeto dotacijas ir Europos Sąjungos ir kitą tarptautinę finansinę paramą, sumos. Rodiklių įstatymo 5 priede nurodytos prognozuojamos Savivaldybės biudžeto pajamos – 36 158,0 tūkst. eurų, o 2023 m. gautos pajamos (be gyventojų pajamų mokesčio ir valstybės biudžeto dotacijų) – 2 959,1 tūkst. eurų, todėl bazinė suma, nuo kurios skaičiuojamas Savivaldybės skolos limitas, yra 39 117,1 tūkst. eurų. Savivaldybės 2024 m. skolos limitas yra 23 470,3 tūkst. eurų. Gavus paskolą investiciniam projektui vykdyti šis limitas nebus viršytas, nes 2023 m. gruodžio 31 d. Savivaldybės skola siekia tik 923,2 tūkst. eurų.

Centralizuota nuotekų šalinimo sistema Linkaučių k. išvystyta nepakankamai gerai, dalyje miestelio nėra nuotekų surinkimo tinklų. Dalis gyventojų naudoja vietinius nuotekų kaupimo rezervuarus, iš kurių nuotekos yra infiltruojamos į gruntą, tokiu būdu yra didelė rizika užteršti paviršinius ir gruntinius vandenis. Dėl to, kad nėra centralizuotos nuotekų surinkimo sistemos, blogėja gyventojų gyvenimo sąlygas. Naujai projektuojamus nuotekų šalinimo tinklus planuojama prijungti prie esamų centralizuotų nuotekų šalinimo tinklų ir taip sudaryti sąlygas Linkaučių k. gyventojams prisijunti prie centralizuotos nuotekų šalinimo sistemos. Priėmus Savivaldybės tarybos sprendimą ir gavus paskolą bus užtikrinamas investicinio projekto finansavimas.

 **3. Lėšų poreikis ir šaltiniai**

Paskola ir palūkanos bus dengiamos iš savivaldybės biudžeto lėšų, skirtų paskoloms ir palūkanoms mokėti.

 **4. Kiti reikalingi pagrindimai, skaičiavimai ar paaiškinimai**

 Sprendimo projekto antikorupcinis vertinimas nereikalingas.

Skyriaus vedėja Šarūnė Karalevičienė